
HAPET MBLEDHJA

Albana Vokshi – Mirëdita!

Po nisim mbledhjen e Komisionit për Punën, Çështjet Sociale dhe Shëndetësinë. Në rend të ditës kemi miratimin e procesverbaleve të datave 26.05.2015 dhe 02.06.2015.

Jeni dakord me procesverbalet?

Nëse keni vërejtje, sugjerime dhe komente, ju lutem, lidhuni me sekretarinë dhe, nëse e ka të mundur, të bëjë saktësimet e nevojshme.

Gjithashtu, në rendin e ditës kemi projektligjin “Për ratifikimin e marrëveshjes ndërmjet Republikës së Shqipërisë dhe Bashkimit Europian, për pjesëmarrjen e Shqipërisë në programin e Bashkimit Europian për Punësimin dhe Inovacionin Social (EASI)”.

Për këtë projektligj ne jemi komision për dhënie mendime dhe shqyrtimi në seancë plenare do të bëhet në datën  09.07.2015.

Të ftuarit janë nga Ministria e Mirëqenies Sociale dhe e Rinisë. Ministri nuk mundi të vijë, por kemi zonjën Bardhylka Kospiri, zëvendësministre dhe drejtoreshën Juridike, zonjën Kledia Mazniku.

Faleminderit që keni ardhur, zonja zëvendësministre! Nëse unë kam edhe mirëkuptimin e kolegëve të mi, në fakt do të doja që të dilja pak nga rendi i ditës, për t’ju kërkuar pak më shumë informacion nëse jeni në dijeni për ngjarjen e rëndë që ka ndodhur dje, që ka qarkulluar në rrjetet sociale për jetimoren në Shkodër për fëmijët 3-6 vjeç. Unë kam parë një deklaratë nga ministri i Mirëqenies Sociale, zoti Klosi, megjithëse e vonuar, është e mirëpritur si deklaratë, por do të doja të na jepnit mendimin tuaj, pasi ishte një ngjarje tronditëse për të gjithë ne, se të gjitha jemi nëna dhe kemi fëmijë. Do të kërkoja edhe mirëkuptimin e kolegëve, që, nëse mund të na jepni ndonjë informacion shumë shkurt në lidhje me ngjarjen shumë të rëndë dhe tronditëse, nëse keni sigurisht.

Bardhylka Kospiri – E nderuara, zonja kryetare!

Lidhur me ngjarjen që ka ndodhur mbrëmë, ashtu siç e theksuat edhe ju, është një ngjarje shumë e rëndë, jo vetëm që është një fenomen që nuk duhet të ndodhë, por duhet dënuar dhe vendosur në qendër të vëmendjes të të gjithë aktorëve, që duhet të marrin masa. Kuptohet që Ministria e Mirëqenies Sociale dhe e Rinisë u përgjigj menjëherë, dhe unë nuk do të shtoja asgjë përtej asaj që ministria ka nxjerr sot si deklaratë, të cilën e bashkëhartuam dhe ministri sot është prononcuar. Masat në vazhdim do të jenë pa diskutim në shërbim të qëllimit, që në të gjitha këto qendra të vazhdohet të punohet për të siguruar një cilësi të jetesës të fëmijëve, konkretisht të fëmijëve jetimë duke siguruar edhe një monitorim 24 orësh përveç masave që janë marrë sot, ku atje është nisur edhe Drejtoresha e Shërbimit Social Shtetëror së bashku me stafin e saj për të analizuar situatën, përtej deklaratës.

Ne sot kemi një takim urgjent me të gjitha njësitë, strukturat që punojnë pranë këtyre jetimoreve dhe ministria do ta ndjekë në vazhdim, dhe do të punojë për të parandaluar këto lloj shfaqjesh duke kërkuar edhe bashkëpunimin e të gjithë atyre aktorëve që mund të luajnë rol, dhe që duhet të luajnë rol në këtë proces.

Faleminderit!

Albana Vokshi – Faleminderit, zonja zëvendësministre.

Sikurse unë e përmenda, deklarata ishte e mirëpritur, por unë personalisht në emrin tim si kryetare e komisionit, besoj se flas edhe në emër të kolegëve, mendoj se duhen marrë masa për një inspektim të gjerë të të gjitha qendrave, që janë të ngjashme për fëmijët jetimë, por edhe për qendra të tjera sociale të të gjitha kategorive. Pra, unë do t’ju sugjeroja që ju të nisnit një iniciativë për inspektimin e të gjitha këtyre qendrave duke u nisur nga problematika që u krijua në Shkodër, për të nxjerrë të gjithë faktorët që çuan në këtë ngjarje tronditëse, rrëqethëse. Për mua dhe për gjithë ne ishte rrëqethëse ajo që ka ndodhur, dhuna që është ushtruar mbi fëmijët, dhe, kur mendon që ushtrohet mbi fëmijët jetimë një dhunë e tillë, mbi këta fëmijë që janë pa prindër, mendoni sesi mund të rriten ata fëmijë në këto qendra. Të nxirren përgjegjësit pse u arrit në këtë lloj dhune dhe të mendohet sesi rriten këta fëmijë, nëse rriten midis dhunës për shkak të stafit që mund të jetë thjesht militant dhe jo profesionit. Pse është ushtruar kjo lloj dhune? Të merren masa në të gjitha institucionet në mënyrë që këta fëmijë të rriten me dashurinë e nevojshme, që këta fëmijë të mos rriten me urrejtjen për botën dhe urrejtjen për njerëzit, për të krijuar më tej mostra të tilla si ai që vrau edhe dy turistët çekë.

Unë do t’i kërkoja komisionit, nëse bie dakord, që t’i kërkojmë ministrisë një inspektim urgjent në të gjitha qendra sociale jo vetëm për fëmijët jetimë, kjo është primare, por një inspektim në të gjitha qendrat sociale të të gjitha kategorive, qoftë edhe të pleqve, të azileve, të grave të dhunuara apo të të gjitha kategorive të tjera. Nuk e di nëse keni diçka për të shtuar.

Klodiana Spahiu – Ne si maxhorancë kemi qenë gjithmonë të hapur në lidhje me seancat dëgjimore. Unë kam një eksperiencë shumë të mirë në Durrës në lidhje me qendrën rezidenciale, të cilën e kam vizituar shumë vite më parë, e vizitoj edhe sot. Flas për një realitet që ndodh në Durrës. Kjo është një ngjarje e rëndë, por kjo nuk mund të përgjithësojë situatën absolutisht. Ne jemi në një situatë krejt tjetër në të gjitha qendrat rezidenciale dhe jetimore, dhe unë do t’ju ftoja si nënkryetare e komisionit, ju si kryetare dhe opozitën, meqenëse ju jeni të vendosur për inspektimin e situatës, hajdeni, të nderuar kolegë, dalim bashkë dhe bëjmë vizita në disa nga qendrat rezidenciale, në disa nga jetimoret dhe ta shohim situatën vetë me sytë tanë, si ka qenë dhe si është. Ngjarje të tilla shumë të shëmtuara, siç ishte ajo që pamë në medie, kanë ndodhur dhe do të ndodhin sepse janë individuale, janë nga njerëz të papërgjegjshëm, por ne nuk mund të përgjithësojmë situatën, nuk mund ta shfrytëzojmë kurrsesi politikisht, sepse ne jemi liderët që i udhëheqim këto punë, ndaj them që, në qoftë se ne kemi përgjegjësi për situata të tilla, edhe ju edhe ne, edhe si komision, hajdeni, të nderuar kolegë, të dalim dhe t’i shohim në terren dhe më pas bëjmë një seancë dëgjimore me drejtoreshën e Shërbimit Social, me përfaqësues të ministrisë, që të mos i politizojmë gjërat pasi nuk është në të mirë edhe të atyre njerëzve, të cilëve u shërbehet.

Faleminderit!

Albana Vokshi – E para, nuk e kuptoj fare reagimin tënd, pasi unë nuk e politizova, thashë që deklarata ishte e mirëpritur, pavarësisht se ishte e vonuar dhe kërkova një inspektim të të gjitha qendrave dhe pikërisht të mos ndodhë ajo që ju thatë, që do të ndodhin përsëri në të ardhmen. Jo, t’i parandalojmë që të mos ndodhin kurrë më në të ardhmen të tilla fenomene. Për një arsye apo për një tjetër...

Klodiana Spahiu – Unë nuk i bëra asnjë koment fjalës suaj.

Albana Vokshi - ... ne nuk bëjmë inspektim administrativ, për një arsye apo për një tjetër ka ndodhur një ngjarje rrëqethëse dhe kërkova pa e politizuar...

Më fal, të dëgjova, më dëgjo deri në fund. Ministria brenda instancave të saj të ndërmarrë një inspektim të gjerë jo vetëm në Shkodër, dhe nuk ka asgjë për të kundërshtuar këtu dhe asgjë për të politizuar. Nëse ne mbrojmë fenomene të tilla, atëherë do të na ndodhin në të ardhmen. Pra, ju ftova si kolegë të maxhorancës që të bashkohemi një herë të vetme në të mirë të fëmijëve, në të mirë të qytetarëve. Nuk thashë asgjë politike, përkundrazi thashë i kërkojmë inspektim të zgjeruar për të parë sesi është punësuar stafi, që ky staf të jetë profesional, sidomos te fëmijët jetimë, të mos jetë militant. Është në të mirën tuaj, është në të mirën tonë, është në të mirën e të ardhmes së fëmijëve të Shqipërisë.

Klodiana Spahiu – Të na jepte ndonjë informacion zonja zëvendësministre për inspektimin, pasi inspektimi nuk niset nga ne, por nga institucioni.

Albana Vokshi – Pikërisht, unë i kërkova që të iniciojë, ishte një kërkesë publike që i bëhet ministrisë. Nuk ka nevojë të reagosh për çdo gjë edhe aty ku nuk duhet të reagosh.

Klodiana Spahiu – Ju flisni në emër të opozitës, kërkon edhe mendimin tonë, atëherë për çfarë bëjmë komente kot. 

(Diskutime pa mikrofon)

E para, nuk mund të transformosh fjalët, të thashë edhe një herë që veprimi është shumë i shëmtuar dhe nuk mund t’i transformosh fjalët si të duash ti. Po të them që veprimi është shumë i shëmtuar dhe individual dhe ti nuk e di fare situatën sesi është nëpër qendrat rezidenciale. Ke lëvizur ndonjëherë t’i shohësh si ka ndryshuar situata këto dy vjet? Fare. Shko dhe shikoji një herë sesi është situata! 

(Diskutime pa mikrofon)

Unë axhendën tënde nuk kam nevojë ta ndjek, por po të them që le të flasë zëvendësministrja për situatën sesi është.

Albana Vokshi – Ju kërkova ndihmë që ne t’i adresojmë një kërkesë normale, të cilën duhet ta bëjmë të gjithë ne, që ministria të nisë një inspektim të zgjeruar jo vetëm në Shkodër, pasi e di se ka nisur grupin e ekspertëve për të vërtetuar si është gjendja, por në çdo qendër rezidenciale për fëmijët, për pleqtë, për të gjitha kategoritë jo vetëm në Shkodër, për të parandaluar që të mos ndodhin, nuk duhet të thuash do ndodhin, duhet t’i parandalojmë, prandaj është qeveria, prandaj janë institucionet që të parandalojnë fenomene të shëmtuara. Nuk mundesh ti t’i politizosh aty ku nuk është për t’i politizuar, sepse janë fëmijë jetimë dhe për dhunën që është ushtruar dikush duhet të mbajë përgjegjësi për ato. Në vende të tjera ministri apo të tjerë duhet të jepnin dorëheqjen. 

Fjalën e ka zoti Bejko!

Eduard Bejko – Faleminderit!

Ky debat mua më duket pa lidhje dhe pa rrugë. Ne jemi të gjithë në unison, që ky akt i shëmtuar duhet dënuar. Pse duhet të kalojmë në linja të tilla jo e politizove, jo nuk e politizove, ne jemi në një linjë që ta dënojmë sa më ashpër këtë akt, atëherë të ratifikojmë mendimin, qëndrimin tonë. 

Albana Vokshi – Po, zoti Mihaj!

Bedri Mihaj – Kur bëjnë debat dy gra, i takon një burri që të ndërhyjë. Kujtova se kolegu... 

(Diskutime pa mikrofon)

Albana Vokshi – Klodi, nuk të ndërhyri njeri, qetësohu.

Bedri Mihaj – Zonja Spahiu, si e kuptoj në parim unë këtë gjë. Unë kujtova se kolegu do të jepte mendim parimor, por po e jam unë. Thelbi i kontrollit që duhet bërë është që ai që ka ushtruar dhunë të analizohet më thellë. Kush e ka emëruar atë? Çfarë parametrash ka parë tek ai person? Pse është caktuar në një pozicion tepër delikat? Cili është ai institucion?

(Diskutime pa mikrofon)

Më falni, unë dy fjalë do të them dhe nuk kam asnjë kundërshtim për ato që diskutoni ju, pasi është puna juaj.

Albana Vokshi – Do të trajtojmë këtu edhe çështje më të rëndësishme. Të lutem, mos ndërhy se po flet zoti Mihaj. 

Bedri Mihaj – Të bëhet një analizë e hollësishme, kush e ka emëruar këtë individ me nivel kaq të ulët human, intelektual apo prindëror.

Albana Vokshi – Unë nuk kërkova që t’i futemi këtij problemi, sepse besoj që është në tagrin e ministrisë për të gjithë faktorët.

Bedri Mihaj – Unë po ju them, që njerëz të tillë nuk duhet të caktohen nëpër qendra tepër delikate, siç janë fëmijët.

Kjo është analiza që duhet bërë. Ndoshta ai nuk është një i sëmurë normal, atëherë të kalojë në komision mjekësor.

Albana Vokshi – I takon ministrisë që të analizojë me një inspektim të thelluar të gjithë faktorët.

Bedri Mihaj – Ky merret si rast sporadik, sepse ne po themi tani që pse u dënua 4 vjet ai që vrau një fëmijë para disa vjetësh, ndërsa tani dy turistë çekë. Duhet të gjejmë konkluzionin, kush i cakton këta lloj njerëzish? Kush nuk i dënon këta lloj njerëzish dhe kush u jep merita të paqena këtyre njerëzve?

Albana Vokshi – Prandaj unë kërkova inspektim të thelluar dhe jua kërkova në mënyrën më civile pa e politizuar, sepse këtu nuk hyn politika. Duhet të kujdesemi për ata fëmijë që duan më shumë dashuri sesa fëmijët tanë.

Fjalën e ka zonja Xhaçka!

Olta Xhaçka – Pa fyer askënd, po më duket sikur jemi duke bërë muhabet kafeneje dhe nuk po diskojmë seriozisht. Thirrja që bëri kryetarja e komisionit mua më duket shumë e logjikshme, ku një inspektim i thelluar i të gjitha këtyre qendrave nuk i bën dëm askujt, përkundrazi është në të mirë të punës, të ministrisë që edhe ne të dimë gjendjen. Nuk na takon neve që të shkojmë të inspektojmë fizikisht, pasi nuk do të kuptojmë ndonjë gjë të madhe dhe për këtë jam e bindur, sikurse jam dakord që kjo nuk është një çështje për t’u shfrytëzuar politikisht, por ajo që pamë pa diskutim na bën të ndjeshëm gjithsecilin, sepse ishte diçka shumë problematike dhe ajo që më shqetëson mua nuk është rasti i izoluar i një kujdestari të vetëm, por ishin në grup duke u sjell keq. Pra, në këto kushte pa diskutim një inspektim jo vetëm për atë qendër, por i të gjithë punonjësve socialë nëpër këto qendra kudoqofshin është i domosdoshëm për të parë kriteret e punësimit, dhe kjo nuk ka lidhje me kush e vuri dhe kush nuk e vuri, por sa profesionist janë, sa janë të ndjeshëm ndaj detyrës që bëjnë, sa të përgjegjshëm janë ndaj detyrës që bëjnë, sa e kuptojnë përgjegjësinë që kanë edhe për të ardhmen e atyre fëmijëve që i trajtojnë mirë apo i keqtrajtojnë, dhe në këto kushte pa diskutim duhet të flasë edhe ligji, sepse fjalët tona pastaj janë fjalë pazari në qoftë se kjo çështje nuk pasohet.

(Diskutime pa mikrofon)

Ajo të shkojë të përgjigjet diku tjetër.

Albana Vokshi – Nëse ju jeni dakord, unë dua ta mbyll diskutimin lidhur me këtë çështje. Meraku im është që nuk mund t’i rrisim me urrejtje për njerëzit, për botën ata fëmijë që duhet të marrin më shumë dashuri se të gjithë fëmijët e tjerë. Janë fëmijë jetimë dhe ne duhet t’u japim më shumë dashuri, sepse përndryshe ata do të na kthehen në mostra si ai që vrau në Malësinë e Dukagjinit. Kjo ishte e gjitha. Nëse jeni dakord, e mbyllim dhe  vazhdojmë me projektligjin.

Bujar Kllogjeri – Këtë akt e dënojmë të gjithë dhe kjo nuk diskutohet, por ne nuk dimë se çfarë ka bërë ministria përveç deklaratës së ministrit. Ku e dimë ne që ministria nuk do të shkojë të bëjë këtë kontroll tek të gjitha institucionet, pasi ajo  duhet ta ketë vetë në plan këtë gjë, kështu që, kur ministria ta bëjë kontrollin dhe të na sjell situatën sesi është në të gjitha qendra, qoftë edhe tek të rriturit, jo vetëm te fëmijët, pra në të gjitha qendrat rezidenciale që merren me këto grup moshash, qoftë pensionistë, fëmijë jetimë dhe më pas të na sjell një raport dhe ne sigurisht kemi të drejtë ta diskutojmë.

Albana Vokshi – Sigurisht, por nuk mendoj që ne nuk mund t’i japim një rekomandim një institucioni ekzekutiv për të bërë një inspektim edhe nëse nuk e ka ndërmend, ne e ndihmojmë apo jo?

Bujar Kllogjeri – Vetëm me diskutimin që është bërë këtu është dhënë rekomandimi.

Albana Vokshi – Të shpresojmë që ministria të reagojë pas kësaj. Unë e di që ju keni çuar grup inspektimi në Shkodër, por ajo që kërkojmë ne është në të gjitha qendrat, në të gjithë Shqipërinë për të parë të gjithë aktorët, jo vetëm punësimin, por gjithçka që ka të bëjë me këtë. 

Fjalën e ka zonja Deda!

Albina Deda – Unë po e mbyll me një fjali. Qëndrimi i kryetares së komisionit duhet të ishte një qëndrim për të gjithë ne këtu dhe të mos hapej debat as nga maxhoranca dhe as nga opozita, pasi të gjithë qytetarët dëgjojnë dhe shohin për këtë fenomen kaq të shëmtuar që ndodhi në Shkodër. Mund të jetë individual, por mund të jetë edhe i përgjithësuar. Unë nuk çuditem aspak me këtë lloj qëndrimi të maxhorancës, sepse ka pasur fenomene në zyrat e shtetit, ka pasur fenomene të tjera dhe vazhdoni të jeni krenarist, t’i shihni gjërat me optimizëm. Kështu që shikojini gjërat, inspektojini, jepuni përgjigje të gjitha shqetësimeve që ngre opozita dhe komisioni!

Ilir Pendavinji – Në fakt, ishte momenti për t’u mbyllur doktoreshë Albina, por po të flasësh me krenarizma, nuk është se po flasim për krenaristët këtu, por po flasim për një sensibilizim të të gjithë anëtarëve të komisionit, dhe, siç e patë, të gjithë anëtarët e maxhorancës ishin dakord për ta dënuar...

(Diskutime pa mikrofon) 

Albana Vokshi – Albina, të lutem, mos ndërhy! Kam përshtypjen se të gjithë një gjë themi, por për sa u takon iniciativave aty nuk biem dakord.

Ilir Pendavinji – Atë akt e dënojnë të tërë, larg patetizmave. Po lexoja deklaratën që ka bërë zonja Bisha, që është edhe drejtoresha e Shërbimit Social. Ka nisur rimonitorimi i të gjitha qendrave rezidenciale ose të jetimëve kudo që ndodhen në të gjithë Shqipërinë. Nuk është një rast që mund të jetë i veçantë, pasi mund të ketë edhe raste të tjera dhe pas monitorimit do të marrim një pasqyrë komplete të të gjitha qendrave se si janë. Më e keqja dhe më dhimbshmja është se një nga ata që ishte inspektor, është vetë jetim,  vjen nga radhët e tyre dhe e dënon këtë akt. 

Në lidhje me pjesën e emërimeve, doktor Bedriu, ata janë punonjës të vjetër që e kanë kaluar stazhin, kanë goxha vite në ato pozicione, por mbase koha e gjatë e kalimit....

Albana Vokshi – Drejtoresha është këngëtare, më fal. Por a ka psikolog qendra, kjo është çështja? Nuk besoj se ka.

Ilir Pendavinji – Pas urdhrit të ministrit për monitorimin e të gjitha qendrave të bëjmë një seancë dëgjimore dhe të shikojmë një pasqyrë komplete të të gjitha qendrave.

Albana Vokshi – Ylli, a ke ndonjë gjë për të thënë?

Ylli Ziçishti – Të shkojë drejt e si çështje penale dhe pastaj të merren masat.

Albana Vokshi – Unë nuk besoj se mjafton vetëm një dënim i izoluar i një personi, por duhen hetuar thellë të gjitha shkaqet, të cilat çuan ....

(Diskutime pa mikrofon)

Jam shumë dakord me doktor Yllin, por nuk mjafton besoj thjesht një dënim penal për një person, por duhen hetuar thellë shkaqet. Siç e thashë, profesioni i drejtoreshës është këngëtare, nuk dihet nëse ka apo jo psikolog, pasi kam përshtypjen se nuk ka psikolog qendra. Pra, të hetohen të gjitha shkaqet që kanë çuar në këtë dhunë të papranueshme për shoqërinë shqiptare. 

A ka ndonjë tjetër ndonjë mendim?

Ju lutem një fjali, pasi do të bëjmë seancë dëgjimore një ditë tjetër dhe fjalën e ka zonja zëvendësministre.

Bardhylka Kospiri – Kjo lidhet ngushtësisht me profesionin që unë mbuloj si psikologe, unë doja thjesht t’i sugjeroja ministrisë të përgatisë edhe raportet e vlerësimit psikologjik, sepse nuk është  ndonjë gjë e madhe, sidomos për punonjësit, që janë në këto qendra delikate, për të  mbështetur gjithnjë e më tepër rritjen e mirë dhe cilësore të fëmijëve në këto qendra.

Albana Vokshi – Zonja zëvendësministre, keni ndonjë gjë për të thënë?

Bardhylka Kospiri - Do të doja të kishim në vazhdim problematika të ndryshme dhe të ndanim mendime të përbashkëta se si duhet  të veprojmë.

Ajo që dua të theksoj, siç e thashë edhe në fillim, sot masa më urgjente që  u mor është analiza për këto shkaqe se pse ka ndodhur. Ka shkuar një ekip i madh bashkë me drejtoreshën problemeve sociale në Shkodër dhe unë e  theksova se që nesër fillon menjëherë. Janë thirrur të gjithë drejtorët e rezidencave sociale për të  ardhur në një takim me ministrin, ku do të diskutohen rreth këtyre detajeve që ju keni shqetësime. Monitorimet dhe inspektimet janë pjesë e punës së Ministrisë, të cilat bëhen periodikisht, por në situata të tilla ne do të  bëjmë hapa të tjera për të  rivlerësuar disa aspekte që na  i diktojnë këto ngjarje që ndodhin.

Masat janë marrë të plota dhe të jeni të sigurt që janë marrë me  një përgjegjshmëri shumë të lartë.  Deklarata ishte shumë e qartë. Kështu që  në vazhdim do të keni edhe informacionet e duhura. 

Albana Vokshi – Faleminderit, zonja zëvendësministre edhe për informacionin e duhur që na informuat edhe ne, në lidhje me këtë ngjarje tronditëse!

Personalisht, mendoj se thirrja e drejtorëve të qendrave rezidenciale nuk zgjidh  gjë, por ne do të kërkojmë një seancë  dëgjimore shumë shpejt me ministrin, i cili, unë kam  shpresën, që do të ndërmarrë inspektim më të zgjeruar të të gjitha qendrave, që të mos ndodhin më herë tjetër. Të  parandalohen!

Pra, t’i hetoni të  gjitha shkaqet dhe nëse  do t’ju duhet ndihmë nga komisioni ynë, jam e bindur, të gjithë kolegët, pozitë –opozitë, nëse  do t’ju duhen ndryshime ligjore apo qoftë edhe  ana vokale e secilit prej nesh për të sensibilizuar në këtë drejtim, ne do të jemi të gatshëm, pozitë dhe opozitë, për sa i  përket mbështetjes së ministrisë suaj dhe të të gjitha institucioneve të tjera, për  të ndërmarrë hapat e duhura që  herë tjetër ngjarje të tilla kaq tronditëse të mos ndodhin më, por të parandalohen.

Le t’i rikthehemi rendit të ditës. E përmenda edhe në fillim kemi projektligjin “Për ratifikimin e marrëveshjes ndërmjet Republikës së Shqipërisë dhe BE-së për  pjesëmarrjen e Shqipërisë në programin e BE-së për  punësimin dhe inovacionin social.”

Diçka shumë shkurt në lidhje  me këtë projektligj. Si  u mor kjo iniciativë dhe pse  ne po aderojmë në këto projekte? Cilët janë përfituesit dhe  indikatorët përkatës për secilin prej komponentëve?

Bardhylka Kospiri  – E nderuara zonja kryetare,

Të nderuar zonja dhe zotërinj deputetë,

Me miratimin e projektligjit në parim të marrëveshjes ndërmjet BE-së dhe  Republikës së Shqipërisë për pjesëmarrjen  e Shqipërisë në programin e BE-së për  punësim dhe inovacion social, bëhet e mundur pjesëmarrja e Shqipërisë në programin punësim dhe inovacion social, duke  përfituar mbështetjen financiare në nivel kombëtar në fushat e punësimit të çështjeve sociale, për të zhvilluar sisteme adekuate të  mbrojtjes sociale dhe politikave të tregut të punës,  duke promovuar qeverisjen e mirë të të mësuarit reciprok dhe inovacionin social. Dua të theksoj këtu se është  hera e parë që ne jemi aplikues në këtë program. 

Shqipëria si vend kandidat do të mund të përfitojë në dy nga tre akset e programit dhe konkretisht është  aksi progres, i cili do të mbështesë përmirësimin e politikave në tri seksione tematike: punësim për të luftuar papunësinë tek të rinjtë, mbrojtjen sociale, përfshirjen sociale, uljen e varfërisë, si dhe kushtet e  punës, duke u bazuar në 4  objektiva kryesore:

E para, zhvillimi dhe përhapja me cilësi të lartë e njohurive analitike krahasuese.

E dyta, lehtësimi efektiv për gjithëpërfshirjen në shkëmbimin e informacionit, mësim reciprok dhe  dialogut; sigurimi  i mbështetjes financiare për të provuar risitë e politikave sociale dhe ato të tregut të punës; sigurimi i organizatave me mbështetje financiare, për të rritur kapacitetin e tyre, për të  zhvilluar promovimin dhe  mbështetjen e zbatimit të  instrumenteve dhe politikat e BE-së. 

Aksi i dytë është aksi mikrofinanciar dhe ndërmarrjet sociale dhe  mbështet veprimet në dy seksione tematike, mikrokredi për  grupet e cenueshme vulnerabël, si dhe  mikrondërmarrje dhe  sipërmarrje sociale. 

Bazohet  në tre objektiva:

I pari është rritja e aksesit dhe e disponueshmërisë në  mikrofinancë për grupet e cenueshme vulnerabël, të cilët dëshirojnë të ngrenë ose të zhvillojnë bizneset e tyre të mikrondërmarrjeve; ndërtimi i kapaciteteve institucionale të ofruesve të mikrokredive; mbështetja e zhvillimit të ndërmarrjes sociale në veçanti duke besuar qasjen në financë.

Në lidhje me planifikimin e efekteve  financiare, që rrjedhin nga zbatimi i  kësaj projektmarrëveshjeje, sqarojmë se vlera prej 50 mijë euro është planifikuar nga Ministria e Mirëqenies Sociale dhe e Rinisë dhe është  akorduar në buxhetin e vitit 2015 si  kosto lokale, në  programin buxhetor planifikim, menaxhim dhe  administrim.

Shqipëria për të marrë pjesë në  programet e punësim dhe inovacion social, duhet të paguajë në buxhetin e përgjithshëm të BE-së një kontribut financiar për vitet 2014 dhe 2016, 50 mijë euro dhe  për vitet 2017 -2020, 100 mijë euro.

Kontributi i Shqipërisë do të  mbulojë kostot, që lidhen me përgatitjen fizibilitetin, zhvillimin dhe zbatimin e projekteve me interes të  përbashkët, si dhe për zhvillimin dhe zbatimin e masave horizontale, siç janë parashikuar në program. 

Ky kontribut, siç e theksova, do të  mbulohet nga buxheti i Ministrisë Mirëqenies Sociale dhe Rinisë, ndërsa në vitet në vijim pas miratimit të instrumentit financiar IPA2, nga  Komisioni Europian Shqipëria do të ketë mundësi rimbursimi deri në 80% të këtij kontributi financiar.

Faleminderit!

Albana Vokshi – Faleminderit, zonja zëvendësministre! 

Ka pyetje? Zoti Pendavinji, urdhëroni!

Ilir Pendavinji – Shqipëria do të ketë mundësi rimbursimi deri në 80% të kontributit financiar. Çfarë nënkupton kjo? Ne  do  të japim 50% dhe do të marrim 40%? 

Bardhylka Kospiri – E  përcaktuam 80% të kësaj që do të  japim. Pra, do të na kthehet ajo që thatë ju. Nga 50% do të  kthehet 40%.

Albana Vokshi – Edhe unë kam një pyetje. Për sa i përket buxhetit, e kam pak të paqartë, për çfarë paguhet ky 50 mijë  eurosh në vitin e parë dhe  pastaj 100 mijë ? Pra, për të marrë pjesë në disa programe që ndihmojnë për hartim projektesh, kush i harton këto? Do të  ngrihet ndonjë njësi këtu? Për çfarë do të shfrytëzohen këto 50 mijë, që  janë sivjet me këtë buxhet dhe pastaj 100 mijë në vitet e tjera?  Pra, si do të bëhet menaxhimi  i punës? Kush ka të drejtë të aplikojë dhe  kush janë procedurat?  Pse nuk janë shpallur procedurat? Pse nuk janë bashkëlidhur?

Bardhylka Kospiri -  Kjo pagesë është thjesht një biletë hyrjeje. Ndërkohë,  po hartojmë më tej një  strategji se si do  të zhvillojmë më tej. Është hera e parë që  aplikohet. Natyrisht, do të ketë një strategji për të komunikuar edhe  më në detaje se si do të funksionojë i gjithë  ky proces. 

Albana Vokshi – Pra, ju  nuk e dini se si do të funksionojë?

Bardhylka Kospiri -  Jemi duke e ndërtuar, sepse kuptohet ka udhëzime dhe këto jepen nga BE-ja nëpërmjet programit ISI, por për ta detajuar më tej për të dyja këto akse dhe për  të katër objektivat që ka secili aks, jemi duke punuar. Nuk mund të them sot se si do të jetë, sepse jemi duke e detajuar.

Albana Vokshi – Pra, ne po japim 50 mijë  euro dhe më pas 100 mijë euro për  diçka që nuk e dimë se  si do të funksionojë se cilat janë procedurat,  kush do të aplikojë, kush ka të drejtë për të aplikuar?

Bardhylka Kospiri – Ato janë të gjitha të shkruara, në qoftë se ju e vutë re...

Albana Vokshi – Jo, i kam vënë re unë, por këtu nuk ke procedura të sakta. 

Bardhylka Kospiri – Janë duke u hartuar. 

Albana Vokshi – Atëherë pse e miratojmë ne tani dhe nuk presim sa të hartoni të gjithë procedurat, të gjitha hapat ku do të kalojnë dhe më tej kush ka të drejtë për të aplikuar, t’i bashkëngjitet asaj dhe ta miratojmë të  gjithën si paketë.

Bardhylka Kospiri – Normalisht, duhet të vijë pranimi përfundimtar nga BE-ja, sepse ne të gjitha këto veprime i kemi bërë. Në parim është miratuar,  por pasi të bëhet kjo procedurë, ata kanë procedurat e tyre, mund të fillojnë veprimet konkrete.

Albana Vokshi – Pyetja e fundit. Një komponent është edhe biznesi social, apo jo? Pra, kam përshtypjen, nuk e di nëse e mbani mend, ju nuk keni qenë, në ekzekutiv atëherë, por nëse e mbani mend, ju keni votuar kundër projektligjit për  biznesin social përpara dy vjetësh. Pra, si parti dhe në qeveri keni ndryshuar pozicionin tuaj për sa i përket biznesit social? Sepse nëse  e mbani mend të gjithë  deputetët tuaj kur kanë mbajtur fjalime, kanë thënë se nuk është momenti i duhur për bizneset sociale në Shqipëri. Dhe i  keni vënë një sërë  etiketime “Junus-it” kur është hapur për herë të parë fondacioni për biznesin social, si i korruptuar qeveria  e korruptuar e asaj kohe, etj. Pra e keni ndryshuar qëndrimin tuaj ndaj biznesit social dhe tashmë ju keni krijuar kushtet për këtë biznes, apo atëherë keni pasur gabim dhe tani po e  korrigjoni dhe jeni në drejtimin e duhur?

(Z. Ilir Pendavinji flet pa mikrofon.)

 E mbani mend që e keni thënë mashtrues, gënjeshtar i korruptuar? E mbani mend? 

(Z. Ilir Pendavinji flet pa mikrofon.)

Ja, ta them unë! Mund të t’i nxjerr nga interneti. Përpara se të vija këtu e kam...

(Z. Ilir Pendavinji flet pa mikrofon.)

E keni votuar kundër. E di, atëherë e keni kuptuar që keni qenë shumë gabim dhe  tani po përqafoni të gjitha  politikat që kemi  ndërmarrë ne.

Ilir Pendavinji – Nuk e di se cilit rast i referoni, zonja kryetare, por e vërteta është se Junus-i është një nga bashkëpunëtorët tanë kryesorë, sidomos me Ministrinë e Mirëqenies Sociale dhe Rinisë.

Albana Vokshi – Ky nuk është momenti për biznes social në Shqipëri përpara dy vjetësh. E ke te projektligji. Ju lutem, vajza nxirrni procesverbalet dhe jepuani kolegëve!

Ilir Pendavinji – Dakord. Na dërgoni këto procesverbale që të shikojmë dhe të ridispozicionojmë edhe qëndrimin tonë. E vërteta është kjo, që ne po bashkëpunojmë më shumë se ju në atë kohë.

Bardhylka Kospiri – Në njohurinë time, sepse  ju thatë që ka një periudhë që unë nuk e kam ndjekur në detaje këtë gjë, është e vërtetë që procesi ka vazhduar dhe ka funksionuar edhe me Junus-in dhe ndërkohë, këto hapësira janë edhe më të gjera përderisa do të ketë edhe fond tashmë nga BE-ja për të mbështetur këto procedura.  

Albana Vokshi – Ka dikush tjetër pyetje?

Kalojmë në diskutime. 

Kush do të diskutojë rreth projektligjit? 

Klodi në emër të grupit? 

Klodiana Spahiu – Në fakt, ne jemi si maxhorancë jemi pro kësaj marrëveshjeje, sepse ka qenë edhe një nga zotimet e qeverisë për hapjen e vendeve të reja të punës dhe mendoj se kjo marrëveshje do të jetë një ogur i mirë, në lidhje me punësimin me inovacionin social me  mikrokreditë për të mbështetur njerëzit në nevojë, të cilët mund të krijojnë edhe këto ndërmarrje të vogla që mund të  mbështeten me mikrokredi.

Shpresoj shumë që nëpërmjet miratimit të këtyre marrëveshjeve në vazhdimësi në bashkëpunim edhe me Ministrinë e Mirëqenies, edhe me zyrat e punës, të vazhdojë më tej puna e nisur. Për të  rritur numrin e të  punësuarve ne  kemi një database, që na  ka ardhur nga Ministria e  Mirëqenies për numrin  e punëkërkuesve dhe  për numrin e të punësuarve, që është  aktualisht,  realizuar në vitin 2014 dhe deri tani. Shpresoj shumë që edhe kjo marrëveshje të jetë vazhdimësi e realizimit të zotimeve të qeverisë për  rritjen e numrit të të  punësuarve.

Albana Vokshi – Në emër të opozitës edhe unë dua të them se jemi dakord në parim për çdo lloj projekti që do të ndihmonte për uljen e varfërisë, pra, për rritjen e punësimit, dhe automatikisht edhe uljen e varfërisë dhe rritjen e mirëqenies për qytetarët shqiptarë.

Sa u përket premtimeve të  qeverisë që do të krijoni 300  mijë vende pune, e vërteta është se papunësia është rritur  ndjeshëm, papunësia ndër të rinjtë  në disa  qytete ka shkuar rreth 70% dhe papunësia ndër gra, është mbi 50%. Pra,  këto shifra janë alarmante dhe bërtasin. Pra, çdo lloj projekti që do të ndihmonte në rritjen e punësimit dhe në  uljen e papunësisë absolutisht që ne si opozitë do ta  përkrahim. 

Unë do t’ju kërkoja edhe një herë ta bëni si paketë dhe ta sillni bashkë me procedurat përkatëse, nëse do të ishte e mundur. 

Gjithsesi, kjo i përket votimit në komision, por parimisht jemi pro kësaj marrëveshjeje madje edhe në hulumtimin edhe të mundësive të tjera, për të  aplikuar në projekte  të BE-së, por  edhe të donatorëve të  tjerë, që do të  hapnin vende pune, kryesisht për të rinjtë. 

E them këtë sepse nëse nuk hapen vende pune për të rinjtë jo vetëm që emigracioni, që si fenomen është rritur ndjeshëm në muajt e fundit, do të vazhdojë të ketë këto përmasa madje më alarmante, por nëpërmjet  punësimit, jam e sigurt, që ne do të mund të kufizonim edhe fenomene të shëmtuara si ajo që ne kemi pasur  jo më larg se  përpara dy ditësh.

Nëse i jep alternativa punësimit të rinjve ata nuk do të shkojnë për të vjedhur. Sigurisht, ka fenomene negative  në të gjithë botën, por  gjithsesi rritja  e punësimit do t’i kufizonte në një mënyrë të ndjeshme këto fenomene kaq të shëmtuara që  askush prej nesh nuk i pranon.

Pra, si konkluzion ne në parim jemi dakord dhe do ta inkurajojmë Ministrinë e Punës që të  fillonte të mendonte seriozisht për të hapur më shumë vende  pune,  për sa i përket premtimit që keni bërë gjatë fushatës elektorale  për 300 mijë vendet e punës, ku ne si opozitë vëmë re që jo  vetëm që nuk keni rritur, por, përkundrazi,  papunësia është rritur ndjeshëm.

Duke i dhënë fund diskutimeve edhe në  emër të grupeve, atëherë e hedhim në votim.

Kush është dakord në parim me projektligjin? Kundër? Nuk ka. Abstenim? Nuk ka.

Miratohet.

Kush është dakord me nenin 1? Kundër? Nuk ka. Abstenim? Nuk ka.

Miratohet.

Kush është dakord me nenin 2 “Hyn në fuqi 15 ditë pas botimit në Fletoren Zyrtare”? Kush është dakord? Kundër? Nuk ka. Abstenim? Nuk ka.

Miratohet.

Ju falënderoj shumë! 
Mbledhja e radhës do të mbahet nesër në orën 11:00. Nesër kemi një marrëveshje, për alokimin e disa fondeve për spitalin e Shkodrës dhe projektligjin për kujdesin shëndetësor.   

Mirupafshim!

MBLEDHJA MBYLLET
Sekretar

Vangjel Tavo
Përgjegjëse e Sektorit të Redaktorëve                  Sekretare e komisionit

Euzheni Pengili                                                          Joana Bitri

